## Pravilnik o iskaznici poljoprivrednog inspektora, poljoprivrednog inspektora za ekološku proizvodnju, inspek­tora bilinogojstva, inspektora zaštite bilja, stočarskog inspektora, vinarskog inspektora,

### NN 57/2005 (4.5.2005.), Pravilnik o iskaznici poljoprivrednog inspektora, poljoprivrednog inspektora za ekološku proizvodnju, inspek­tora bilinogojstva, inspektora zaštite bilja, stočarskog inspektora, vinarskog inspektora,

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1108**

Na temelju članka 46. stavka 2. Zakona o
poljoprivredi (»Narodne novine«, broj 66/01. i 83/02.), 64. stavka 3. Zakona o poljoprivrednom
zemljištu (»Narodne novine«, broj 66/01, 87/02. i 48/05.), članka 58. stavka 2.
Zakona o državnoj potpori u poljoprivredi, ribarstvu i šumarstvu (»Narodne
novine«, broj 87/02., 117/03., 82/04. i 12/05.), članka 32. stavka 2. Zakona o
ekološkoj proizvodnji poljoprivrednih i prehrambenih proizvoda (»Narodne
novine«, broj 12/01. i 14/01.), članka 17. stavka 2. Zakona o gnojivima i poboljšivačima tla (»Narodne novine« broj 163/03.), članka
88. stavka 2. Zakona o sjemenu, sadnom materijalu i priznavanju sorti
poljoprivrednog bilja (»Narodne novine«, broj 137/04. – pročišćeni tekst),
članka 65. stavka 2. Zakona o zaštiti bilja (»Narodne novine«, broj 10/94. i
117/03.), članka 49.b Zakona o stočarstvu (»Narodne novine«, broj 70/97.,
36/98. i 151/03.) i članka 66. stavka 3. Zakona o vinu (»Narodne novine« broj
96/03.) ministar poljoprivrede, šumarstva i vodnoga gospodarstva donosi

## PRAVILNIK

### O ISKAZNICI POLJOPRIVREDNOG INSPEKTORA, POLJOPRIVREDNOG INSPEKTORA ZA EKOLOŠKU PROIZVODNJU, INSPEKTORA BILINOGOJSTVA, INSPEKTORA ZAŠTITE BILJA, STOČARSKOG INSPEKTORA, VINARSKOG INSPEKTORA TE ZNAKU POLJOPRIVREDNOG INSPEKTORA I POLJOPRIVREDNOG INSPEKTORA ZA EKOLOŠKU PROIZVODNJU

Članak 1.

Ovim Pravilnikom propisuje se obrazac službene
iskaznice poljoprivrednog inspektora, poljoprivrednog inspektora za ekološku pro­izvodnju, inspektora bilinogojstva, inspektora zaštite bilja, stočarskog
inspektora i vinarskog inspektora koje nose poljoprivredni inspektori,
poljoprivredni inspektori za ekološku proizvodnju, inspektori bilinogojstva, inspektori zaštite bilja, stočarski
inspektori i vinarski inspektori (u daljnjem tekstu: inspektori) Ministarstva
poljoprivrede, šumarstva i vodnoga gospodarstva (u daljnjem tekstu:
Ministarstvo), te izgled znaka poljoprivrednog inspektora i poljoprivrednog
inspektora za ekološku proizvodnju (u daljnjem tekstu: znak) koji nose
poljoprivredni inspektori i poljoprivredni inspektori za ekološku proizvodnju
Ministarstva, način i postupak njihova izdavanja i uporabe te vođenje
evidencije o izdanim iskaznicama i znakovima.

Članak 2.

Obrasci službenih iskaznica »A«, »B«, »C«, »D«,
»E« i »F«, te oblik i izgled znaka (obrazac »G«) tiskani su uz ovaj Pravilnik i
čine njegov sastavni dio.

Obrazac službene iskaznice (u daljnjem tekstu:
iskaznica) izrađuju se na punijem papiru bijele boje
veličine 85 × 55 mm i zaštićuje omotom od providne plastične mase.

Članak 3.

Obrazac iskaznice poljoprivrednog inspektora
(obrazac »A«), poljoprivrednog inspektora za ekološku proizvodnju (obrazac
»B«), inspektora bilinogojstva (obrazac »C«),
inspektora zaštite bilja (obrazac »D«), stočarskog inspektora (obrazac »E«) i
vinarskog inspektora (obrazac »F«) sadrži:

a) na prednjoj stranici iskaznice:

1. utisnut grb Republike Hrvatske,

2. natpis: »REPUBLIKA HRVATSKA«,

3. natpis: »MINISTARSTVO POLJOPRIVREDE,
ŠUMARSTVA I VODNOGA GOSPODARSTVA«,

4. naziv: »SLUŽBENA ISKAZNICA POLJOPRIVREDNOG
INSPEKTORA« (obrazac »A«),

»SLUŽBENA ISKAZNICA POLJOPRIVREDNOG INSPEKTORA
ZA EKOLOŠKU PROIZVODNJU« (obrazac »B«),

»SLUŽBENA ISKAZNICA INSPEKTORA BILINOGOJSTVA«
(obrazac »C«),

»SLUŽBENA ISKAZNICA INSPEKTORA ZAŠTITE BILJA«
(obrazac »D«),

»SLUŽBENA ISKAZNICA STOČARSKOG INSPEKTORA«
(obrazac »E«) i

»SLUŽBENA ISKAZNICA VINARSKOG INSPEKTORA«
(obrazac »F«),

5. mjesto za fotografiju veličine 28 × 32 mm,

6. ime i prezime,

7. serijski broj iskaznice.

b) na poleđini iskaznice:

1. tekst o ovlastima nositelja iskaznice,

2. evidencijski broj iskaznice,

3. nadnevak izdavanja iskaznice,

4. mjesto za pečat Ministarstva i potpis
ministra.

Članak 4.

Znak je izveden od metala, podloga je mesingana,
a aplikacija je sjajno niklana. Veličina znaka je 60
× 55 mm. Znak okružuje hrvatski pleter izveden u mesinganom reljefu na kojem su
istaknuta slova „RH” (Republika Hrvatska).

U središtu znaka na zrakasto pozlaćenom prostoru
smješten je hrvatski grb koji je izveden u crvenom i bijelom emajlu, a gornji
dio grba je reljefno izveden.

Na kružnom niklanom
dijelu znaka ispisan je tekst »POLJOPRIVREDNA INSPEKCIJA« u zelenom emajlu.

Donjim dijelom znaka proteže se niklana lenta koja djelomično pokriva pleter. Na lenti je
zelenim emajlom upisan troznamenkasti broj.

Na poleđini znaka nalazi se lisnata opruga od perne bronce.

Članak 5.

Inspektori u obavljanju inspekcijskih poslova
nose iskaznice a poljoprivredni inspektori i poljoprivredni inspektori za
ekološku proizvodnju i znak u kožnom povezu, kojima dokazuju službeno svojstvo,
identitet i ovlasti.

Kožni povez iz stavka 1. ovoga članka crne je
boje i trostrukog je pregiba. Veličina svakog pregiba je 8 × 12 cm.

Na prednjoj stranici kožnog poveza otisnut je
zlatnom bojom hrvatski grb i natpis »POLJOPRIVREDNA INSPEKCIJA«.

Članak 6.

Iskaznice i znakove s pripadajućim kožnim
povezom inspektorima izdaje Ministarstvo.

Članak 7.

O izdanim iskaznicama i znakovima inspektorima vodi
se očevidnik u Ministarstvu:

Očevidnik sadrže:

1. redni broj (evidencijski broj),

2. ime i prezime,

3. klasa i urbroj
rješenja o postavljenju u zvanje,

4. serijski broj iskaznice odnosno serijski broj
znaka,

5. nadnevak izdavanja,

6. nadnevak povratka,

7. potpis inspektora,

8. odjeljak za pripomene.

Članak 8.

Inspektor koji izgubi iskaznicu ili znak ili na
drugi način ostane bez iskaznice i znaka dužan je o tome odmah izvijestiti
neposrednog čelnika.

Nova iskaznica i znak izdati će se nakon što je
u »Narodnim novinama« oglašeno da izgubljena ili na drugi način nestala
iskaznica ili znak ne vrijede.

Troškove oglašavanja u »Narodnim novinama« snosi
inspektor koji je iskaznicu ili znak izgubio ili na drugi način ostao bez
iskaznice i znaka, kao i troškove izdavanja nove iskaznice i znaka ako je
ostanak bez njih bio posljedica namjere ili krajnje nepažnje inspektora.

Članak 9.

Inspektor kojemu prestane državna služba ili
koji bude postavljen u drugo zvanje obvezan je Ministarstvu vratiti iskaznicu i
znak u roku 3 dana od dana prestanka službe ili dana postavljenja u drugo
zvanje.

Inspektoru će se privremeno oduzeti iskaznica i
znak ako se protiv njega provodi istraga ili je podignuta optužnica do
okončanja postupka ili iz drugih opravdanih razloga kada postoji opasnost
zlouporabe dužnosti.

Članak 10.

Iskaznice izdane po ranijem propisu zamijenit će
se iskaznicama utvrđenim ovim Pravilnikom u roku tri mjeseca od dana stupanja
na snagu ovoga Pravilnika.

Članak 11.

Ministarstvo povjerava tiskanje iskaznica i izradu
znakova pravnoj osobi koja obavlja tiskarsku odnosno djelatnost izrade znakova.

Članak 12.

Danom stupanja na snagu ovoga Pravilnika
prestaje važiti Pravilnik o iskaznici poljoprivrednog inspektora, inspektora za
zaštitu bilja i inspektora bilinogojstva te znaku
poljoprivrednog inspektora (»Narodne novine«, br.
91/00).

Članak 13.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-02/05-01/22

Urbroj: 525-01-05-1

Zagreb, 21. travnja 2005.

Ministar

**Petar Čobanković**, v. r.

![]()
![]()
![]()
![]()
![]()
![]()
![]()

Pravilnik, NN 57/2005-1108